Pia Kjærsgaard (DF), 2000-01-25:
Som den, der har rejst debatten, skal jeg også sige tak for den.
Jeg synes såmænd også, at det har været en ganske udmærket debat på mange områder, og jeg vil godt sige, at det, som Dansk Folkeparti kan lede ud af det første forslag til vedtagelse, hvad angår den kriminelle lavalder, står vi selvfølgelig fortsat ved.
Men vi fandt, at det er bedst at få så bred opbakning som overhovedet muligt til forslagene, og jeg kan forstå, at Venstre og De Konservative også vil stemme for forslagene i deres nuværende udformning.
Det er fint.
Jeg mener også, at af det, som justitsministeren sagde til sidst om forslaget til vedtagelse - nu har jeg sådan set ikke lyst til at tage flere pinde ud - var det alene det om anonyme vidner, som vi bestemt fastholder.
Vi synes, at det er urimeligt, at gerningsmanden skal have mulighed for at true vidner.
Der er jo masser af mennesker, der af den årsag er så skræmt fra vid og sans, at de faktisk ikke tør vidne.
Men må jeg så sige med hensyn til hele debatten: Nu har vi haft den, og jeg vil da også godt sige, at hvis ikke der sker noget i form af en meget stærkt faldende indvandrervold og gadebandekriminaliteten, jamen så rejser vi da en forespørgsel én gang til.
Det er helt logisk.
Og så kan regeringen så stille sig op og sige, man har sat alt muligt i værk.
Men det er jo væsentligt, at der sker noget i forhold til de her problemer.
Det, som jeg kan høre på debatten, er, at Venstre og De Konservative og Dansk Folkeparti har stået sammen om mange af de her punkter, bl.a. om de to forslag til vedtagelse, som er fremsat.
Det synes jeg er godt.
Og jeg tror egentlig, at det skræmmebillede, som nogle har forsøgt at sætte op omkring den konstellation, er totalt misforstået.
Det kan godt være, skræmmebilledet er herinde i Folketinget, men jeg tror ikke, at det eksisterer ude i den danske befolkning, når det gælder det retspolitiske område. Jeg tror, danskerne vil have stramninger i retspolitikken, og jeg tror faktisk, at skræmmebilledet i langt, langt større omfang findes hos danskerne, når man debatterer det andet alternativ i Folketinget, altså Socialdemokratiet, SF, De Radikale Venstre og Enhedslisten.
Det tror jeg, at mange danskere opfatter som et skræmmebillede.
Man fatter ikke, at de partier ikke kan tage sig sammen til særlig meget, når det gælder en stramning af retspolitikken.
Så vil jeg sige, at hvor er ordet frygt dog brugt meget her i dag, men ikke af Dansk Folkeparti.
Så vidt jeg har vurderet heller ikke af Venstre og De Konservative, men jeg tror, at Socialdemokratiet, SF, De Radikale, Enhedslisten har brugt ordet frygt i hveranden sætning.
Jeg har brugt ordet tryghed, som jeg synes er et langt mere positivt ladet ord.
Det drejer sig jo om, at den danske befolkning føler en tryghed i forhold til, hvad der sker i vores retssystem.
At der er en konsekvent holdning, at man kan færdes på gader og stræder i Århus og alle de andre steder, som vi har debatteret, i Vollsmose, Randers og hvor ved jeg.
Alle de steder, hvor borgerne i dag føler, at der er
en meget stor utryghed.
Dér mener jeg, at ordet tryghed er langt, langt bedre end det, som de andre partier har brugt: frygt, frygt, frygt.
Det er andre partier, der bruger det ord, og ganske uhensigtsmæssigt og i strid med den følelse, der er omkring det her problem.
Men jeg vil da godt sige tak for opbakningen til debatten i øvrigt.
Det har jo været en lang debat.
Jeg vil også sige tak til de partier, som kan bakke op om vores forslag til vedtagelse og forbeholder mig selvfølgelig retten til at rejse debatten igen, hvis det viser sig, at der sker noget mærkbart i forhold til retsbevidstheden.